ORDE do 20 de decembro de 1995 pola que se establecen bolsas de prácticas para estudiantes e titulados en especialidades agrarias.
CONSELLERÍA DE AGRICULTURA, GANDERÍA E MONTES — III. OUTRAS DISPOSICIÓNS — 17/01/1996

Coa finalidade de que os estudiantes e os recentamente titulados en especialidades agrarias adquiran maiores coñecementos prácticos nas materias propias dos seus estudios, que lles permitan unha mellor preparación para o seu futuro profesional, convén establecer unha liña de axudas económicas en forma de bolsas para prácticas. En consecuencia,
DISPOÑO:
Artigo 1º.-Obxecto.
Establécense axudas económicas, que no sucesivo denominaremos bolsas, para realizar prácticas en
temas agrarios conforme as bases contidas na presente orde.
Artigo 2º.-Finalidade.
Desenvolvemento de estudios e prácticas formativas en materia agraria. As prácticas levaranse a cabo en unidades desta consellería, preferentemente en axencias de extensión agraria, servicios de sanidade e producción animal, montes, incendios e medio ambiente.
Artigo 3º.-Carácter das bolsas.
As bolsas terán carácter formativo e non implican relación laboral nin administrativa entre os beneficiarios e a Consellería de Agricultura, Gandería e Montes, sen prexuízo da necesaria dependencia administrativa en relación co horario, normas de réxime interno e disciplinas da unidade administrativa onde se realicen as prácticas.
As bolsas tampouco darán lugar á súa inclusión na Seguridade Social. Nembargantes, subscribiráselles unha póliza colectiva de seguro de accidentes durante o período de prácticas.
Artigo 4º.-Destinatarios e número de bolsas.
Establécense dous tipos de bolsas:
Tipo A) Vinte bolsas destinadas ós recentemente titulados de escolas técnicas superiores de enxeñeiros agrónomos e de montes, facultades de veterinaria e escolas técnicas de grao medio agrícolas ou forestais.
Tipo B) Vinte bolsas destinadas a estudiantes das escolas ou facultades descritas no tipo A).
Artigo 5º.-Duración e contía económica.
As bolsas tipo A) terán unha duración de tres meses, entre o 1 de xullo e o 1 de outubro, e a súa contía será de 300.000 ptas.
As bolsas tipo B) terán unha duración de tres meses, entre o 1 de xullo e o 1 de outubro, e a súa contía será de 250.000 ptas.
Artigo 6º.-Requisitos.
Poderán solicitar estas bolsas aquelas persoas que acrediten, polo menos, dous anos de residencia en Galicia e reúnan os seguintes requisitos:
Bolsas tipo A): titulados nalgún dos centros ós que se fai referencia no artigo 4º, sempre que obtivesen o título a partir do 1 de xaneiro de 1995.
Bolsas tipo B): estudiantes dos mesmos centros que estean matriculados no curso 1995-1996 en materias do derradeiro ano de carreira.
Non poderán optar a un mesmo tipo de bolsas os estudiantes que a tivesen desfrutado en anos anteriores.
En calquera caso, estas bolsas son incompatibles co traballo remunerado de carácter fixo ou temporal durante o período das prácticas.
Artigo 7º.-Solicitudes.
As solicitudes irán dirixidas ó conselleiro de Agricultura, Gandería e Montes, e serán presentadas
no rexistro xeral da Consellería de Agricultura, Gandería e Montes, nas súas delegacións provinciais, ou do xeito previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presentación de solicitudes será dun mes desde a publicación da presente orde no Diario Oficial de Galicia.
Artigo 8º.-Documentación.
A solicitude presentarase, segundo modelo E que se xunta debidamente cuberto, xunto coa seguinte documentación:
-Tipo de bolsa á que aspira.
-Fotocopia do DNI do interesado.
-Declaración do interesado na que faga constar que cumpre cos requisitos sinalados no artigo 6º da convocatoria, e de que non incorre na incompatibilidade sinalada nel.
-Centro no que acadou o título ou no que está matriculado.
-Certificación das cualificacións da totalidade do expediente académico.
-Acreditar debidamente o coñecemento en materia informática e de idiomas.
Artigo 9º.-Selección dos beneficiarios.
1. A selección faraa unha comisión de valoración presidida polo secretario xeral da Consellería de Agricultura, Gandería e Montes, e na que se integrarán: como secretario, o xefe do Servicio de Contratación e Xestión Presupostaria, e como vocais, o subdirector xeral de Xestión Presupostaria e a subdirectora xeral de Persoal e Coordinación Administrativa.
2. A selección realizarase tendo en conta o expediente académico completo de cada solicitante, segundo os tipos de bolsas, e os méritos alegados, realizada segundo o seguinte baremo:
a) Valoración das cualificacións académicas:
-Matrícula de honor: 4 puntos.
-Sobresaliente: 3 puntos.
-Notable: 2 puntos.
-Aprobado: 1 punto.
b) Reducción ó mesmo número de materias:
Suma de notasx3
= Suma expediente académico
Número de materias
Deberase ter en conta, para efectos de aplicación do baremo, o estipulado no artigo 4º, a selección previa de empresas en función da titulación demandada por elas.
c) Outras valoracións:
Poderanse valorar tamén, sempre que veñan perfectamente acreditados documentalmente:
-Coñecementos informáticos: ata 3 puntos.
-Coñecementos de idiomas: ata 3 puntos.
No caso de que algún alumno teña disciplinas pendentes de cursos anteriores, valoraranse con 0 puntos, aínda que non se presentasen.
É requisito imprescindible que, no caso de estudiantes, estean matriculados da totalidade de disciplinas do último ano.
3. A relación de seleccionados será exposta nos taboleiros de anuncios das delegacións provinciais respectivas.
Artigo 10º.-Adxudicación e pagamento.
1. As bolsas serán adxudicadas polo conselleiro de Agricultura, Gandería e Montes, por proposta da comisión de valoración.
2. O pagamento farase por contías iguais mensuais, unha vez recibido o informe do xefe da unidade correspondente sobre o bo desenvolvemento das prácticas.
3. No caso de que o bolseiro deixe de levar a cabo a asistencia á unidade onde realice as prácticas, deixará de percibi-la cantidade correspondente.
Artigo 11º
No caso de quedar deserta algunha bolsa dun tipo, poderase acumular ás do outro tipo.
Artigo 12º
O importe destas bolsas sufragarase con cargo á aplicación orzamentaria 09.01.611A.481 «Axudas a estudios e traballos en temas agrarios», dos orzamentos xerais da Comunidade Autónoma de Galicia para 1996, por un importe máximo de 11.100.000 ptas.
O importe de 100.000 ptas. destinarase a contratar unha póliza de seguro de accidentes para 40 bolseiros.
Disposición adicional
A adxudicación definitiva das bolsas queda condicionada á aprobación dos orzamentos xerais da Comunidade Autónoma de Galicia para 1996, e á consignación neles de crédito abondo na aplicación 09.01.611A.481.
Disposición derradeira
Facúltase o secretario xeral para dicta-las resolucións necesarias para o mellor cumprimento da presente orde, que entrará en vigor o día seguinte ó da súa publicación no Diario Oficial de Galicia.
Santiago de Compostela, 20 de decembro de 1995.
Tomás Pérez Vidal
Conselleiro de Agricultura, Gandería e Montes
6445